标题：隐息居饮食谱
前序
呜呼！国以民为本，而民失其教，或以乱天下；人以食为养，而饮食失宜，或以害身命。卫国、卫生，理无二致，故圣人疾与战并慎，而养与教并重也。《中庸》曰：人莫不饮食也，鲜能知味也。夫饮食为日用之常，味即日用之理。勘进一层，善颐生者，必能善教民也，教民极平易，修其孝、悌、忠、信而已。颐生无元妙，节其饮食而已。食而不知其味，已为素餐，若饱食无教，则近于禽兽。余尝曰：子、臣、弟、友，圣人之道学也，孝、悌、忠、信，王者之于城也。圣贤书具在，小子何敢赘焉！惟饮食乃人之大欲所存，易为腹负，故大禹菲饮食，而武候甘淡泊也。今夏石米八千，斤齑四十。茫茫浩劫，呼吁无门。吕君慎庵，知我将为饿殍也，招游梅泾，寓广川之不窥园，无事可为，无路可走，悠悠长夜，枵腹无聊。丐得枯道人秃笔一枝，画饼思梅，纂成此稿，题曰《饮食谱》。质诸知味者，或不贱其养小失大而有以教我也。    \x咸丰十一年辛酉秋七月睡乡散人书于随息居\x
后序
呜呼！《饮食谱》何为而作耶？盖世味深尝，不禁有饮水思源之感也。窃谓食毛践土二百余年，岁无奇荒，国无苛政，竟至禽兽食人食而涂有饿殍，岂非亘古未闻之奇事哉！士雄年十四失怙，赖先慈搘住门户，而家有七口，厨无宿舂。蒙父执金履思丈，念旧怜孤，字余曰孟英，命往金华鹾业，佐司会计。舅氏俞公桂庭，谊笃亲亲，力肩家事，赠余斋名曰“潜”，属潜心学问，勿以内顾为忧。乃未十载，金丈、舅氏相继谢世。余愧无以仰副二公盛意而潜修英发也。徒以性情疏迈，遇合多奇，同郡周君光远，知我最深。挈舍弟季杰另辟一业，俾资事蓄。而余律身极俭，不善居积，或以痴目之，遂自号半痴。迨周君作古，母逝子殇，世景日非，益无意人间事矣。乙卯冬，携眷回籍，息影穷乡，赁屋而居，堂名“归砚”，欲遂首丘之志而终老焉。讵上年春，省垣失事，季杰幸缒城归，秋仲渟溪遭难，虽不伤人，而坐食无山，痴将安用？今旅濮院，麸核充饥。我生不辰，兔爰兴叹，华胥学步，神挈希夷，因易字曰“梦隐”，并粗述四十年孤露衷情，以志前路悠悠，皆先人所留之余地，而后路茫茫，惟有不忘沟壑耳！知味者鲜，且藏稿以俟之。    \x辛酉八月中旬随息子又题\x
饮食谱题辞
名教于今赖主持，先生洵不愧人师。匡时念切成忧愤，遁世情高托梦痴。（先生一号半痴，近又更字梦隐。）生幸同庚怜我弱，学惭无术负公知。还忻儿辈叨恩庇，长荷春风化雨施。    \x辛酉仲冬同邑教弟周在恩二郊\x    精心搜辑健挥毫，水始螽终特见操。例似虫鱼笺《尔雅》，体参草木注《离骚》。养生独抉神符秘，作议翻嫌食宪劳。手笔如君真杰出，何当相赏醉芳醪。    \x同治元年仲夏钱塘后学吴淦菊潭\x    《饮食谱》寄托至深，寓意最广。钦佩，钦佩！    \x壬戌季夏宜春后学袁凤桐莲芾\x    读书能明理，方许为良医。良医亦多术，开卷每厥疑。王君著作才，手卷不停披。古汲得井绠，学羞傍藩篱。方非秘橘泉，水非饮上池。观书眼如镜，大用包无遗。一伎尚如此，何况民牧司。政柄失举措，兵燹灾黔黎。东西两浙境，百万生灵糜。速将医国法，起天下疮痍。硝黄肆攻伐，涤荡其垢疵。参苓兼补益，渐渐生气滋。邪去正可助，明辨无参差。慎勿耽美疢，鸩毒长乱机；慎勿畏恶石，苦口是良规。不然饮食人，人得而贱之。君乃明理者，累牍亦何为？意别有所在，未许以管窥。能事绌游夏，莫为赞一词。    \x壬戌长夏钱塘后学张荫榘矩卿\x    薄俗纷纷口腹贪，先生仁术砭愚憨。养修精义农经补，饮食源流上古参。笺注书征山海富，酸咸味各性情谙。我惭未解兰台秘，快睹新编作指南。    \x壬戌秋初余杭姻愚弟褚维培子耘\x    甘苦深尝世味余，闭门且著一编书。青灯风雨西窗下，笺疏功深午夜初。    寒温物性辨分明，例似嵇康论养生。不识先生开卷意，豳风无逸两含情。    砚已无田可自锄，浪游橐笔隐华胥。尝来隽永惟书味，食字成仙脉望如。（先生慨砚无归而远游，因自号华胥小隐。曩尝自书楹联云：近人情之谓真学问，知书味即是活神仙。）    安得溪山买一区，荷衣芰带与君俱。（君于乙卯冬忽携一砚归乡，余兄仲和屡欲移家往结邻，而辄为事阻，卒罹于难，岂非数耶？且耕且凿忘年月，静俟河清守我愚。）    \x壬戌仲秋仁和愚弟朱志成莱云\x    此书大旨，每物求其实验，不为前人臆说所惑，较胜《食物本草》多矣。梦隐以校订见委，余方避地无聊，藏书已烬，多病善忘，虽妄附数语，未必能为此书之益也。    \x壬戌闰月乌程愚弟汪曰桢谢城\x    《饮食谱》采撷浩博，妙能以简约出之。少陵云：读书破万卷，下笔如有神。正此之谓。所列单方，亦皆精妙。发刊后定当风行海宇，传之无穷。敬附小诗二首，以识悦服之忱云。    烽火连天急，萧然独隐居，不胜忧世念，更著活人书。道可渊泉证，言真菽粟如，劝惩关政教，仁术岂虚誉。（君医案有《仁术志》八卷，周光远、张柳吟诸君所辑。）    万卷充肠后，名山业始成，立言皆有物，析理必求精。世鲜能知味，人当重养生，一编传刻遍，利济及环瀛。    \x壬戌季秋桐乡愚弟陆以湉定圃\x    一篇新著出青箱，济世仁心术更良。秦客独传伊挚法，齐候请试越人方。食单安用门生议，馔品先宜膳宰尝。省识延年兼却疾，底须仙府乞琼浆。    \x壬戌嘉平乌程愚弟蒋堂海珊\x    参天地为人，人莫不饮食，饮食有其经，明者为之述，息养凭天功，长育资地力，饮水当思源，民以之为质。谷蔬蓏介鳞，详辨须博识，燥湿热温凉，先民程以式。四气有乘除，五行互生克，宜臊宜膻殊，用盐用酱悉。知味者鲜何，用是心怵怵，一篇养生论，洋洋快心得。    著论者嵇康，犹未得其详，投笔蹶然起，我友琅琊王。分门更别类，一一提其纲，穷原以竟委，绍远更搜旁。始知天地间，万物无尽藏，渡河窜三承，逾岭识五羊。循名而责实，弃短以从长，东南正蹂躏，避寇在穷乡。劬书剧嗜炙，厥义大为彰，门生食单议，无奈徒彷徨。    韩柳唐通儒，著作一代擅，韩有圬者篇，柳有梓人传。圬者梓人俦，夫岂FS?之彦，韩柳不惮烦，微言寓讽劝。先生此书成，可作韩柳论，始以水开端，终以FS?螽    \x壬戌嘉平仁和世晚徐嗣元起庵\x    海上重寻我友王，新编著述富琳琅。泉源善导皆滋养，顽梗能安即秀良。（谱以水始，以蝗终，谓鱼子得水，可不为蝗，犹莠民向化可不为盗，寓意深厚，独具苦心。）日用寻常真学问，致知格物大文章。却求韬隐无容隐，一枕酣恬托梦乡。（君字近改梦隐。）    静掩双扉远俗尘，名言析理务推陈。箧中剩有携归砚，（已刻之书十余种，劫后仅《归砚录》四卷幸存。）指下全无不活人。（客腊余久患喘渴，肿胀腹泻，无眠，服君方三剂，诸恙遂减，十剂而霍然。殆今之仲景也。）泼瓮香醪刚报熟，登盘早韭快尝新。（时将往泰州兼承饮饯。）那堪骊唱匆匆别，怅望天涯益怆神。    \x癸亥春王仁和世晚许之棠培之\x    人以饮食生，亦以饮食死，饮食有何常，死生亦偶耳。昂藏七尺躯，大地可小视，俯仰适其适，何悲复何喜。藜藿与鼎钟，吾心祗如是，首阳傥无称，孤竹自脱屣。后车数十乘，永怀子舆氏，一醉方独醒，谁识其中旨？狂病不可药，问君奈何尔？王君丈人行，狂言幸无訾。耳名逾十年，迹还知我否？君今隐于医，我但钻故纸。不知蠹食灵，聊为爵饮洗，涤吾肠胃间，有如水清泚。    今天下之病亟矣，元气耗竭，而外邪益炽，吾谓纵有医国手，亦将听之天命而已。然中外诸公，方且徐徐焉起而图之。夫饮食之道贵以需，剥极而复，尚可须臾缓邪。顾及是而谋所以复元气者，则亦仍求之饮食之道可矣！今有病者于此，原其受病之始，必曰饮食不节，究其养病之端，亦必曰饮食必调。知向者之受病，即可知今日治病之所在。夫治病于今日者，培其本，节其流，两言尽之矣。不见夫病起者之调养得宜，未几而瘠者肥，弱者强，或且有倍胜于前者，饮食之义大矣哉！顷读《饮食谱》大略，已觉津津有余味。窃意此书出，非仅脍炙人口，将使知味者因是而洗涤肠胃，含茹性情，则先生嘘枯起废之功，盖不啻遍饮食之矣。复制芜词以申赞颂：    天一生水，人心之精，仁发于知，凿通乎耕。饮且食焉，游神太清，道味世味，辨逾淄渑。淡而弥永，元酒太羹，观象山雷，颐贞则吉。蒙养以需，有孚斯实，不浚其源，其流乃窒。天君泰然，百体受职，身之肥也，肥家肥国。    \x癸亥孟春秀水教侄张王熙欣木\x    从来仙佛最多情，名利悠悠两不萦。一片深心惟济世，教人随意学长生。    医国医人理本同，能因物性即为功。东南民力疮痍遍，也在调元赞化中。    \x余杭姻家愚弟褚维奎星艖\x    梦隐先生，通儒也。轸念民艰，慨然有救世之志，谈穷檐疾苦，慑焉失气，或扼腕而吁，乃遁迹于医。性耽著书，下笔数千言，近须髯半霜雪，犹竭毣毣之思，撰述不倦，作《饮食谱》。自水谷至鳞介覙缕如列眉，笺注简当，尤切日用。虽然悬壶末伎也，生人之意靡穷，生人之量有限，出门一望，疮痍溢目，蓬蒿满田。痌瘝在抱者，盍起而饮食教诲吾民哉。    \x余杭姻家愚弟褚维厚子方\x    膏粱非所愿，丹药亦有毒，造物养吾生，阳饮阴食足。世人味鲜知，万钱恣口腹，损形兼损神，酣豢病已伏。参苓虽美材，元气剥难复，先生怀苦心，方书补未录。治病在病先，物性谙极熟，珍奇既旁搜，尤不遗寂粟。味得味外味，淡然自节欲，固可咬菜根，何妨尝鼎肉。    \x癸亥仲春余杭世侄郎璟子鲁\x    人生何苦纵嗜欲，乃以口腹戕其身。国家晏安滋耽毒，降灾勿谓天不仁。上医医人先医国，能挽造化回艰迍蒸蒸元气务培养，饮和食德何其醇。不然归去壶中住，杏林一枝著手春。君平隐卜梅福市，同作千秋高蹈人。先生痌瘝夙在抱，恻然疾苦念吾民。针膏起废托奢愿，手无斧柯徒风尘。去年大疫东南遍，貔貅十万声吟呻。（元年夏，浙、皖、金陵诸营无不病。）奈何百战胜精锐，竟使沉疴化碧磷。今时安得起陀扁，刀圭一服神乎神。好为朝廷留猛士，廊清海宇平黄巾。又如流亡满乡梓，垢恶所聚疵疠因。老弱踣困壮者病，面黧容槁衣则鹑。问谁大展回春手，参宇妙剂调君臣。疮庚到处尽苏息，仁民之意推亲亲。呜呼此愿不能遂，一遍《灵》、《素》遥传薪。饮食之味知者鲜，寓意则远理则真。可补《本草》条目阙，可悟《尔雅》经注新。立言本旨不在此，救时药石劳谆谆。譬诸草檄愈风疾，警心惕目无其伦。先生之学在经世，先生之书可问津。愿刊万本摹万纸，献之彤墀征蒲轮。行见阴阳调燮沴气泯，肥家肥国泽九垠。    \x秀水愚弟金福曾苕人\x    雨后精苗数药栏，虫鱼草木见闻殚。非关博物夸龙鲊，岂为谈经喻马肝。春野烟浮千品活，秋窗叶落一灯残。别从医案开生面，莫笑豪华议食单。    \x秀水愚侄赵铭桐孙\x    颠沛危亡际，（先生道不穷，著书多岁月，医俗煦春风。慧眼人情识，灵心物理通，先生论事论学总以近人情为第一义，故能尽人之性，以尽物之性如此也。）不才忻附骥，小伎愧雕虫。    \x同邑受业周开第少谦\x    菽粟疏食生民宝，上古教人有至道。后世贪饕口腹恣，徒自肥肠复满脑。饮食以生亦以死，先生用是惄焉捣。饮水思源理当然，厥义于人易了了。搜罗殆遍无一遗，蔬蓏鳞介牲禽鸟。王纲失坠政凌夷，以致中原频扰扰。饮之食之失其经，颐养殊乖明哲保。爰知其理将毋同，一编穷年闭门草。饮和食德盛世氓，日用为质游皞皞。及今蹂躏年复年，生民涂炭思逞狡。太和元气谁为回，调摄得宜细参考。食之以时王政垂，生养往往关亿兆。先生著书格物功，家风志不在温饱。若论斗石才恢恢，不弃葑菲躬藐藐。小子何知大度涵，用敢作歌识倾倒。安得人人如此仁（心存同胞），同与痌瘝常在抱。    \x余杭姻愚侄褚成亮叔寅\x    少陵每饭不忘君，饮水思源至理廑。千里膏腴豢豺虎，（上三句叔梦中与煃联句得之，醒而命煃足成一律。）万般波浪痛榆枌。（家乡蹂躏，惨不可言。）旨参造化阴阳燮，味倩调和鼎鼎芬。（谱以调和列蔬食前，其意深矣。）春草偏成竹林句，联吟从此更殷勤。    等身著作鬼神惊，（叔未刻诸稿不止盈尺。）探得源头物理精。济世不随尘世混，存心只见道心莹。生涯淡极诗书润，德泽深从忠孝成。（靖康之难，我安化始祖忠肃王暨子锡京公同殉节，敕建专祠，吾叔尝重立忠孝流芳赐额时举此二字，以训后人。）归砚咀含曾盥读，（承赐读《归砚录》，亦寓木本水源之意。）  垂青小阮感衷情。难后时蒙存注。    \x海盐族侄元煃肖士\x    复获追随杖履前，申江重聚假天缘。疮痍遍地心愁绝，锋镝余生意惘然。不倦折肱商旧学，（《重订霍乱论》将次付梓重校，《证治针经》亦已脱稿。）又经著手出新编。切于日用斯为贵，逐物推求迈昔贤。（汪谢城先生，谓此书远胜《食物本草》，询定评也。）    湖山美地劫灰扬，犹喜名山著述藏。（公昔居杭会，尝刊医书十余种，版未携归，谅遭兵燹，幸诸稿皆存，近闻杨素园先生将为重刻于江西，且欲以《温热经纬》诸种并付剞劂。）樗栎材庸惭述德，（《归砚录》采先祖论医一则。）渊源学富缵重庆。（公之曾大父著《重庆堂随笔》，公尝刊入丛书。）  繁征博引偏能尽，远绍旁搜罔不藏。悟得先生言外意，漫天何至有飞蝗。    \x同邑姻愚侄戴其浚鹤山\x
水饮类
（附淡巴菰、鸦片）    \x天雨水\x（《战国策》名上池水，陶隐居名半天河，俗名天泉水。）  甘凉养阳分之阴，瀹茗清上焦之热，体轻味淡，煮粥不稠，宿久澄彻者良。    \x露水\x（立秋后五日白露降，夜来不可露身出户，故曰：白露身勿露。）  甘凉润燥，涤暑除烦。若秋前之露，皆自地升。苏诗：露珠夜上秋禾根是已。云秋禾者，以禾成于秋也。稻头上露，养胃生津。菖蒲上露，清心明目。韭叶上露，凉血止噎。荷花上露，清暑怡神。菊花上露，养血息风。余可类推。    \x冬雪水\x  甘寒清热，解毒杀虫。温疫热狂、暑暍霍乱，徐徐频灌，勿药可瘳。淹浸食物，久藏不坏。    \x溪、河、湖、池水\x  各处清浊不同，非清而色白味淡者不可饮。凡近地无好水，宜饮天泉。或以其水澄清，煮熟而藏之，即为好水。海水咸浊，蒸取其露，即清淡可饮。    \x井泉水\x  甘寒清下焦之热，煮饭补阴中之阳。新汲者良，咸浊勿用。中煤炭毒，灌之即苏。    食井中每年五月五日午时，入整块雄黄，整块明矾各斤许，以辟蛇虫阴湿之毒，或整块朱砂数两尤妙。    食水缸中，宜浸降香一二段，菖蒲根养于水面亦良。水不甚清者，稍以矾澄之，并解水毒。    雨雪之水，皆名天泉。其质最轻，其味最淡，杭人呼曰淡水，瀹茗最良，宜煎清肃涤热诸药。惟杭人饮之，故人文秀美，甲于天下。杭城皆瓦屋，以竹木或砖或铜锡为承溜，（周曰承溜，汉曰铜池，宋曰承落，皆檐沟水笕之称也。杭人呼为阁漏。）引其水而注诸缸。然必日使人梯而上视，如有鸟恶猫秽之瓦，即以洁瓦易之。再以净帚频为扫除，毋使木叶尘砂之积，则水始洁。若近厨之屋，必有煤炲之污，勿取其水也；狂风暴雨，必夹尘砂，亦勿取焉。久晴乍雨，亦勿遽取，恐瓦有积垢，濯之未净也。既注之缸，必待其澄，而后挹其清者，藏诸别缸，藏久弥良。凡藏水之缸，宜身长而口小者，上以缶盆幂之，而置于有风无日之所。日晒久则水易耗，而色不白也。置缸之地，甃以砖石，或埋入土中一二尺亦可。先慈嗜茗而取水甚严，蓄水甚精，谨详识之，虽他处亦可仿行，以免水土恶劣之病，不但备烹茶煮药之用已。    溪涧之水，发源于山，清甘者良。水如恶劣，其山必崄巇或为砒礜毒药之所产，或为虫蛇猛兽之所居。而人之饮食，首重惟水。乍人其乡者饮之，疾病生焉；生于其地者习之，很戾钟焉。欲筹斡旋补救之策，以期革犷猂之俗，而康济斯民者，惟有广凿井泉，是为亟务。爰采泰西掘井法于下，庶无井之地，悉可仿而行焉。    高地作井，未审泉源所在，其求之法有四：    第一气试：当夜水气恒上腾，日出即止。今欲知此地水脉安在，宜掘一地窖，于天明辨色时，人入窖以目切地，望地面有气如烟腾腾上出者，水气也。气所出处，水脉在其中。    第二盘试：望气之法，旷野则可，城邑之中，室居之侧，气不可见，宜掘地深三尺，广长任意，用铜锡盘一具，清油微微遍擦之，窖底用木高一二寸以搘，盘偃置之，盘上干草盖之，草上土盖之。越一日开视，盘底有水欲滴者，其下则泉也。    第三缶试：近陶家之处，取瓶缶坯子一具，如前铜盘法用之。水气沁入瓶缶者，其下泉也。无陶之处，以土甓代之，或用羊绒代之。羊绒者，不受湿，得水气必足见也。    第四火试：掘地如前，篝火其底，烟气上升蜿蜒曲折者，是水气所滞，其下则泉也。烟气直上者否。    凿井法有五：    第一择地：山麓为上，蒙泉所出，阴阳适宜；园林室屋所在，向阳之地次之；旷野又次之；山腰者居阳则太热，居阴则太寒为下。（此论泉水之高下等第耳，然山腰、山顶亦有甘泉，不可泥也。）凿井者，察泉水之有无，斟酌避就之。    第二量浅深：井与江河地脉通贯，其水浅深，尺度必等。今问凿井应深几何？宜度天时旱潦河水所至，酌量加深几何而为之度，去江河远者不论。（不论者，不论深浅，而以及泉为度也。泉愈深则水愈美，虽水土恶劣之乡，深泉必清冽无毒也。）    第三避震气：地中之脉，条理相通，有气伏行焉，强而密理。中人者九窍俱塞，迷闷而死，俗谓之犯土者是。凡山乡高亢之地多有之，泽国鲜焉。此地震之所由也，故曰震气。凡凿井遇此，觉有气飒飒侵入，急起避之，俟泄尽，更下凿之。欲候知气尽者，缒灯火下视之，火不灭，是气尽也。    第四察泉脉：凡掘井及泉，视水所从来而辨其土色，若赤埴土，其水味恶。赤埴，粘土也，中为甓为瓦者是。若散沙土，水味稍淡。若黑坟土，其水良。黑坟者，其土色黑稍粘也。若沙中带细石子者，（虽赤土、黄土皆佳。）其水最良。    第五澄水：凡作井底，用木为下，砖次之，石次之，铅为上。既作底，更加细石子厚一二尺，能令水清而味美。    试水美恶，辨水高下，其法有五。凡江河、井泉、雨雪之水，试法皆同。    第一煮试：取清水置净器煮熟，倾入白瓷器中，候澄清，下有沙土者，此水质浊也，水之良者无滓。又水之良者，以煮物则易熟。    第二日试：清水置白瓷器中，向日下，令日光正射水，视日光中若有尘埃絪緼如游气者，此水质不净也。水之良者，其澄彻底。    第三味试：水，元气也。元气无味，无味者真水，凡味皆从外合之。故试水以淡为主，味佳者次之，味恶为下。（天泉最淡，故烹茶独胜，而煮粥不稠。）    第四称试：有各种水，欲辨优劣，以一器更酌而衡之，轻者为上。    第五纸帛试：用纸或绢帛之类，色莹白者，以水蘸而干之，无痕迹者为上。（于文白水为泉，故水以色白为上。）    人可以一日无谷，不可以一日无水。水之于人，顾不重欤！苟知掘井试水之法，则在在可饮甘泉而免疾病，且藉以备旱灾，御兵火，一举而数善存焉。余性喜凿井而力有未逮，惟冀同志者勉为之。但井栏之口宜小而多，既免坠溺，仍便引汲也。设无水之地而万难凿井者，更列水库法于后：    水库法：泰西书云：若天府金城，居高乘险，江湖溪涧，境绝路殊，凿井百寻，盈车载绠，时逢亢旱，涓滴如珠，或绝徼孤悬，恒须远汲，长围久困，人马乏竭，如此之类，世多有之。临渴为谋，岂有及哉？计惟恒储雨雪之水，可以御穷。而人情纽近，未或先虑，及其已至，坐槁而已。亦有依山掘地，造作池塘，以为旱备。而弥月不雨，已成龟坼，徒伤挹注之易穷，不悟渗漏之实多也。西方诸国，因山为城者，其人积水如积谷。谷防红腐，水防漏渫。其为计虑，亦略同之。以故作为水库，率令家有三年之蓄，虽遭大旱，遇强敌，莫我难焉！且上方之水比于地中，陈久之水方于新汲，其蠲烦去疾，益人利物，往往胜之。彼山城之人，遇江河井泉之水，犹鄙不屑尝矣。（天泉宿水，远胜山泉，此惟杭人知之。）名曰水库者，固之其下，使无受渫也；幂之其上，使无受损也。（原注：幂防耗损，亦防不洁，故古人井亦有幂也。）四行之性，土为至干，（土性干，故胜湿，受水太过，是卑滥而为湿土。）甚于火矣。水居地中，风过损焉，日过损焉。夏之日大旱，金石流，土山焦，而水独存乎？（妄人谓湿热相合为暑，真是梦呓。）故固之，故幂之。水库之事有九：一曰具，具者所以庀其物也。（细砂、石灰、乌樟、桐油等物。）二曰剂，剂所以为之和也。三曰凿，凿所以为之容也。（在家、在野，皆可择地而为之，不论方圆，宜下侈上弇为妙。）中底以三分之一为坎，（渟其垢时，以吸筒吸去之，则年久弥清也。）四曰筑，筑所以为之地也。（底墙皆须筑实，毋使渗漏。）五曰涂，涂所以为之固也。（筑坚候至八分干，再以乌樟或细灰涂之。）六曰盖，盖所以为之幂也。七曰注，注所以为之积也。（以承溜引注也。）八曰挹，挹所以受其用也。九曰修，修所以为之弥缝其阙也。（凡造扩、造窖、造盐地，皆须筑实，毋使渗漏，其事同也，而各处造法，微有不同。若造水库之法，亦可各随其便者。故附载其略于此，智者自能因地制宜。）    水仓法：水库或卒难集办，更有水仓一法，较易从事。其法创自乾隆间杨州余君观德。凡水土恶劣之乡，人烟稠密之地，距河稍远之处，皆可仿行，以备兵火、旱灾、疾病诸患。但置旷地一区，缭以土垣，前设门楹，傍曰水仓，中为大院，置大缸数百，或百十只，脚埋入土尺许，满储以水，复置水桶百十只，水龙数具，外鐍以锁。设有灾患，开取甚易，若大家、巨刹，凡有空院者，尤易仿行。为己为人，公私两益，故附载之。    煎药用水歌：何西池《医碥》云：急流迅速堪通便，宣吐洄澜水（即逆流水。）最宜。百沸气腾能取汗，甘澜劳水（流水杓扬万遍，名甘澜水，亦名劳水。）意同之。黄齑水吐痰和食，霍乱阴阳水（百沸天泉与新汲井水各半也。）可医。（治疟亦妙。）新汲无根皆取井，除烦去热补阴施。地浆解毒兼清暑，（亦和中补土。）腊雪寒冰疗疫奇。更有轻灵气化水，（如蒸露法蒸水，以管接取用之，一名气汗水，亦名水露。虽海水，但蒸取其露，即清淡可饮，以咸浊不能上升也。）奇功千古少人知。善调升降充津液，滋水清金更益脾。（肺热而肾涸，清金则津液下泽，此气化为水，天气下为雨也。肾涸而肺热，滋阴则津液上腾，此水化为气，地气上为云也。蒸水使水化为气，气复化水，有循环相生之妙。而升降之机，脾为之主，故兼主中枢不运也。    \x乳汁\x  甘平补血，充液填精，化气生肌，安神益智，长筋骨，利机关，壮胃养脾，聪耳明目。本身气血所化，初生藉以长成。强壮小儿，周岁即宜断乳，必以谷食，始可培植后天造物之功，不容穿凿。故大人饮乳，仅能得其滋阴养血，助液濡枯，补胃充肌而已。设脾弱气虚，膏粱湿盛者饮之，反有滑泻酿痰、减餐痞闷之虞。且乳无定性，乳母须择肌肤丰白，情性柔和，别无暗疾，不食荤浊厚味者，其乳汁必醲白甘香，否则清稀腥浊，徒增儿病也。    牛、马、蛇肉毒，饮人乳解之。    \x牛乳\x  甘平。功同人乳而无饮食之毒、七情之火。善治血枯便燥，反胃噎膈，老年火盛者宜之。水牛乳良。小儿失乳者，牛、羊乳皆可代也。    \x马乳\x  甘凉。功同牛乳而性凉不腻，故补血润燥之外，善清胆、胃之热，疗咽喉口齿诸病，利头目，止消渴，专治青腿牙疳。白马者尤胜。    \x羊乳\x  甘平。功同牛乳。专治蜘蛛咬毒。白羜羊者胜。    \x酪酥醍醐\x  牛、马、羊乳所造。酪上一层凝者为酥，酥上如油者为醍醐。并甘凉润燥，充液滋阴，止渴耐饥，养营清热。中虚、湿盛者均忌之。    \x茶\x  微苦微甘而凉。清心神，醒睡除烦；凉肝胆，涤热消痰；肃肺胃，明目解渴。不渴者勿饮。以春采色青，炒焙得法，收藏不泄气者良。色红者已经蒸庵失其清涤之性，不能解渴，易成停饮也。普洱产者，味重力峻，善吐风痰，消肉食。凡暑秽、痧气、腹痛、干霍乱、痢疾等证，初起饮之辄愈。    \x诸露\x  凡谷、菜、果、蓏、草、木、花、叶诸品，具有水性之物，皆取其新鲜及时者，以法入甑，蒸溜得水，名之为露。用得其宜，远胜诸药。何者？诸药既干且久，或失本性，譬用陈米作酒，酒力无多。若不堪久藏之物，尤宜蒸露密储。如以诸药煎作汤饮，味故不全，间有因煎失其本性者。惟质重味厚，滋补下焦，如地黄、枸杞之类，必须煎汁也。若作丸散，并其渣滓啖之，殊劳脾运。惟峻厉猛烈之药，宜丸以缓之；冰、麝忌火诸香，必丸而进之；五苓、六一等剂，须散以行之。凡人饮食，盖有三化，一曰火化，烹煮熟烂；二曰口化，细嚼缓咽；三曰胃化，蒸变传运。二化得力，不劳于胃。故食生冷，大嚼急咽，则胃受伤也。胃化既毕，乃传于脾，传脾之物，悉成乳糜，次乃分散达于周身。其上妙者化气归筋，其次妙者化血归脉，用能滋益精髓，长养肌体，调和营卫。所云妙者，饮食之精华也，故能宣越流通，无处不到。所存糟粕，乃下于大肠。今世滋补丸剂，皆干药合成，精华已耗，又须受变于胃，传送于脾，所沁入宣布，能有几何？不过徒劳脾胃，悉成糟粕下坠而已。朝吞暮饵，抑何愚耶！    汪谢城曰：诸露生津解热，诚为妙品。但肆中贪多而蒸之过久，以致味薄，或羼他物以取香，如枇杷叶露，亦羼香物，正与嗽证相反，故必以自蒸为佳。又中有饮湿者，诸露皆非所宜。    \x酒\x  大寒凝海而不冰，其性热也。甘苦辛酸皆不是，其味异也。合欢成礼，祭祀宴宾，皆所必需。壮胆辟寒，和血养气，老人所宜。行药势，剂诸肴，杀鸟兽、鳞介诸腥。陈久者良。多饮必病，故子弟幼时，总不令饮酒，到大来不戒而自不饮矣。凡民日食不过一升，而寻常之量，辄饮斗酒，是一人之饮，足供数人之食。至于盛肴馔，多朋从，其费又不可胜计也。酒之为物，勤俭多妨，故禁酒可以使民富。贞洁之人，以酒乱性；力学之人，以酒废业；盗贼之徒，以酒结伙；刚暴之徒，以酒行凶。凡世间败德损行之事，无不由于酒者。此《书》之所以作“酒诰”，汉时所以三人群饮罚金四两也。酒之为物，志气两昏，故禁酒可以兴民教，富之，教之，诚富国坊民之善术。今蕞尔小邑，岁费造酒之米，必以万石计，不但米价日昂，径至酿成大劫。此其一端也，可不鉴哉！    解酒毒（大醉不醒。）  枳椇子煎浓汁灌；人乳和热黄酒服。外以生熟汤浸其身，则汤化为酒而人醒矣。    \x酒酿\x  甘温。补气养血，助运化，充痘浆，多饮亦助湿热。冬制者耐久藏。    \x烧酒\x（一名汗酒。）  性烈火热，遇火即燃。消冷积，御风寒，辟阴湿之邪，解鱼腥之气。阴虚火体，切勿沾唇。孕妇饮之能消胎气。汾州造者最胜。凡大雨淋身，及多行湿路，或久浸水中，皆宜饮此，寒湿自解。如陡患泄泻，而小溲清者，亦寒湿病也，饮之即愈。    风寒入脑，久患头痛，及饮停寒积，脘腹久疼，或寒湿久痹，四肢痠痛，诸药不效者，以滴花烧酒，频摩患处自愈。若三伏时，将酒晒热，拓患处，效更捷。素患冻KT?者，亦于三伏时，晒酒涂患处，至冬不作矣。    霍乱转筋而肢冷者，以烧酒摩拓患处效。    解烧酒毒，芦菔汁、青蔗浆随灌。绿豆研水灌，或以枳椇子煎浓汤灌。大醉不醒，急以热豆腐遍体贴之，冷即易，以醒为度。外用井水浸其发，并用故帛浸湿贴于胸膈，仍细细灌之，至苏为度。凡烧酒醉后吸烟，则酒焰内燃而死。又有醉后内火如焚，而反恶寒者，厚覆衣被，亦能致死。即口渴饮冷，止宜细细饮之，以引毒火外达。若连饮过多，热毒反为骤冷所遏，无由外达，亦多闭伏不救也。    愈风酒方    陈海?（漂净拭干，晾极燥。十二两）  黑大豆  嫩桑枝  松针（杵烂。各四两。）    陈酒七斤，封浸，煮三炷香。    喇嘛酒方  治半身不遂，风痹麻木。    胡桃肉  龙眼肉（各四两）  杞子  首乌  熟地（各一两）  白术  当归  川芎  牛膝  杜仲  白芍  豨莶草  茯苓  丹皮（各五钱）  砂仁  乌药（各二钱五分）    上十六味，绢袋盛之，入瓷瓶内，浸醇酒五斤，隔水煮浓，候冷，加滴花烧酒十五斤，密封七日。    健步酒方    生羊肠（一具，洗净晾燥）  龙眼肉  沙苑蒺藜（隔纸微炒）  生苡仁（淘净晒燥）  仙灵脾（以铜刀去边毛）  真仙茅（各四两）    上六味，用滴花烧酒二十斤，浸三七日。下部虚寒者宜之，华亭董氏方也，见《三冈识略》。    熙春酒方    生猪板油（一斤）  甘杞子  龙眼肉  女贞子（冬至日采，九蒸九晒）  直生地（洗净晒干）  仙灵脾（去边毛）  生绿豆（洗净晒干。各四两）    上七味，滴花烧酒二十斤，封浸一月。茹素者去猪油，加耿柿饼一斤可也。此酒健步驻颜，培养心肾，衰年饮之甚妙。但以猪脂白蜜浸之，名玉液酒。温润补肺，泽肌肤，美毛发，治老年久嗽极效。随息自验。    固春酒方  治风寒湿袭入经络，四肢痹痛不舒，俗呼风气病，不论新久，历治辄效。    鲜嫩桑枝  大豆黄卷（或用黑大豆亦可）  生苡仁  枢木子（即十大功劳红子也，黑者名极木子，亦可用。无则用叶，或用南天烛子亦可。各四两）  金银花  五加皮  木瓜  蚕砂（各二两）  川黄柏  松子仁（各一两）    上十味，绢袋盛而缝之。以好烧酒十斤，生白蜜四两，共装坛内，将口封固扎紧。水锅内蒸三炷香取起，放泥地上七日，即可饮矣。每日量饮一二杯。病浅者一二斤即愈。    定风酒方    天冬  麦冬  生地  熟地  川芎  五加皮  牛膝  秦艽（各五钱）  川桂枝（三钱）    上九味，绢袋盛之。以滴花烧酒二十斤，净白蜜、赤沙糖、陈米醋各一斤，搅匀，浸入瓷坛，豆腐皮封口，压以巨砖，安水锅内，蒸三炷香。（坛须宽大，则蒸时酒弗溢出也。）取起，埋土中七日，此内府方也。功能补血息风而健筋骨，且制法甚奇，凡患虚风病者，饮之辄愈，而药味平和，衰年频服，极有裨益，并无流弊。    按：酒性皆热，而烧酒更烈，韧如羊肠，润如猪脂，并能消化，故不但耗谷麦，亦最损人，尤宜禁之。然治病养老之功亦不可没。世传药酒，率以刚燥之品助其猛烈，方名虽美，而遗患莫知。惟此七方，用药深有精义，洵属可传。但饮贵微醺，不可过恣，始为合法。虚寒衰老之人，寒宵长夜，苦难酣眠达晓，宜制小银瓶，略如鼻烟壶式，口用旋盖，以暖酒灌入，佩于衷衣兜肚之间，酒可彻夜不凉。丁夜醒时，饮而再睡，不烦人力，恬适自如，补益之功甚大。若能此外勿饮，更可引年。凡饮酒，并宜隔汤炖温也。    \x淡巴菰\x  辛温。辟雾露秽瘴之气，舒忧思郁懑之怀，杀诸虫，御寒湿。前明军营中始吸食之，渐至遍行天下，不料其为鸦片烟之先兆也。然圣祖最恶之，而昧者犹以熙朝瑞草誉之，谬矣。    卧房卑湿，以干烟叶厚铺席下良，并可以辟臭虫、蜈蚣、蛇、蝎诸虫也。    绞肠痧，烟筒中垢如豆大一丸，放病人舌下，掬水灌之，垂死可活。    蛇咬及诸毒虫螫，以烟筒中垢涂之。    \x鸦片\x  鸦片入药，亦始前明，李濒湖《本草纲目》收之。国朝乾隆间，始有吸其烟者。初则富贵人吸之，不过自速其败亡；继则贫贱皆吸之，因而失业破家者众，而盗贼满天下。以口腹之欲，致毒流宇内，涂炭生民，洵妖物也，智者远之。亦有因衰病而误坠其中者，以吸之入口，直行清道，顷刻而遍一身，壅者能宣，郁者能舒，陷者能举，脱者能收，凡他药不能治之病，间有一吸而暂效者，人不知其为劫剂，遂诧以为神丹，而因病吸此，尤易成瘾，迨瘾既成，脏气已与相习，嗣后旧疾复作，必较前更剧，而烟亦不能奏效矣。欲罢不能，噬脐莫及，乃致速死，余见实多，敢告世人，毋蹈覆辙。徐松龛曰：天竺自六朝后皆称印度。今五印度为英吉利所辖，进口货物，近以鸦片为主。宇宙浮孽之气，乃独钟于佛国，何其怪也。    戒法：断瘾之方，验者甚少，且用烟或烟灰者居多，似乎烟可少吸，一不服药，瘾即如故。惟此方日服，仍可吸烟，旬余瘾自渐减，又不伤身。盖物性相制，此药专治鸦片之毒，故能断瘾，绝无他患也。方用鲜松毛数斤，略杵，井水熬稀膏，每晨开水化服一二钱，或每土一斤，用松树皮半斤，煎汤熬烟，如常吸食，瘾亦渐断。或以一味甘草熬为膏，调入烟内，初且少人，渐以加多，如常吸之，断瘾极效。    解毒：肥皂或金鱼杵烂，或猪屎水和，绞汁灌之，吐出即愈。甘草煎浓汁，俟凉频灌。生南瓜捣，绞汁频灌。青蔗浆恣饮。凡服烟而死，虽身冷气绝，若体未僵硬，宜安放阴处泥地，（一经日照，即不可救。）撬开牙关，以竹箸横其口中，频频灌以金汁、南瓜汁、甘草膏之类，再以冷水在胸前摩擦，仍将头发解散，浸在冷水盆内，或可渐活。